Document ID: 32006R0742

KOMISIJAS REGULA (EK) Nr. 742/2006
(2006. gada 17. maijs),
ar ko pielāgo konkrētas zivju kvotas 2006. gadam atbilstīgi Padomes Regulai (EK) Nr. 847/96, kas ievieš papildu nosacījumus ikgadējai kopējās pieļaujamās nozvejas (KPN) un kvotu pārvaldei
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 2002. gada 20. decembra Regulu (EK) Nr. 2371/2002 par zivsaimniecības resursu saglabāšanu un ilgtspējīgu izmantošanu saskaņā ar kopējo zivsaimniecības politiku (1), un jo īpaši tās 23. panta 4. punktu,
ņemot vērā Padomes 1996. gada 6. maija Regulu (EK) Nr. 847/96, kas ievieš papildu nosacījumus ikgadējai kopējās pieļaujamās nozvejas (KPN) un kvotu pārvaldei (2), un jo īpaši tās 4. panta 2. punktu un 5. panta 1. punktu,
tā kā:
(1)
Padomes 2004. gada 22. decembra Regulā (EK) Nr. 2270/2004, ar ko 2005. un 2006. gadam Kopienas zvejas kuģiem nosaka zvejas iespējas attiecībā uz konkrētiem dziļūdens zivju krājumiem (3), un Padomes 2004. gada 22. decembra Regulā (EK) Nr. 27/2005, ar ko 2005. gadam nosaka zvejas iespējas un ar tām saistītus nosacījumus konkrētiem zivju krājumiem un zivju krājumu grupām, kuri piemērojami Kopienas ūdeņos un attiecībā uz Kopienas kuģiem - ūdeņos, kur nepieciešami nozvejas ierobežojumi (4), ir precizēts, uz kuriem krājumiem var attiecināt Regulā (EK) Nr. 847/96 paredzētos pasākumus.
(2)
Padomes Regulā (EK) Nr. 2270/2004, Padomes 2005. gada 22. decembra Regulā (EK) Nr. 51/2006 (5), ar ko 2006. gadam nosaka zvejas iespējas un ar tām saistītus nosacījumus konkrētiem zivju krājumiem un zivju krājumu grupām, kuri piemērojami Kopienas ūdeņos un attiecībā uz Kopienas kuģiem - ūdeņos, kur nepieciešami nozvejas ierobežojumi, un Padomes 2005. gada 22. decembra Regulā (EK) Nr. 52/2006 (6), ar ko 2006. gadam nosaka zvejas iespējas un ar tām saistītus nosacījumus konkrētiem zivju krājumiem un zivju krājumu grupām, kuri piemērojami Baltijas jūrā, ir noteiktas kvotas konkrētiem krājumiem 2006. gadam.
(3)
Dažas dalībvalstis atbilstīgi Regulai (EK) Nr. 847/96 lūdza daļu no to 2005. gada kvotām pārcelt uz nākamo gadu. Nenozvejotie daudzumi jāpievieno 2006. gada kvotai, ievērojot minētajā regulā norādītos ierobežojumus.
(4)
Pamatojoties uz Regulas (EK) Nr. 847/96 5. panta 1. punktu, atvilkumiem no valsts kvotām 2006. gadam jābūt līdzvērtīgiem pieļautajam kvotu pārsniegumam. Šos atvilkumus piemēro, ņemot vērā arī konkrētos noteikumus, kas attiecas uz krājumiem, kuri ietilpst reģionālo zivsaimniecības organizāciju darbības jomā.
(5)
Dažas dalībvalstis atbilstīgi Regulai (EK) Nr. 847/96 lūdza atļauju 2005. gadā izkraut krastā papildu nozveju no konkrētiem krājumiem. Tomēr šis atļautais krastā izkrautās nozvejas pārsniegums ir jāatvelk no minēto valstu kvotām 2006. gadam.
(6)
Šajā regulā paredzētie pasākumi ir saskaņā ar Zivsaimniecības un akvakultūras komitejas atzinumu,
IR PIEŅĒMUSI ŠO REGULU.
1. pants
Regulā (EK) Nr. 2270/2004, Regulā (EK) Nr. 51/2006 un Regulā (EK) Nr. 52/2006 noteiktās kvotas palielina, kā norādīts I pielikumā, vai samazina, kā norādīts II pielikumā.
2. pants
Šī regula stājas spēkā septītajā dienā pēc tās publicēšanas Eiropas Savienības Oficiālajā Vēstnesī.
Šī regula uzliek saistības kopumā un ir tieši piemērojama visās dalībvalstīs.
Briselē, 2006. gada 17. maijā

Labels: 11
6